Ersamen vnde wisen mannen heren borghermeysteren vnde radmannen der stad Reuell, vnsen leuen vrunden, borghermeystere vnde radmanne der stad Abo don iw mit ersamer grote witlik, openbare betughende in dessen breue, dat vor vns ghewest is Honnigher, Oleff Honnighers son, wiser des breues, vorklarende, wo dat Laurens Molners son, gheheiten Meeltu Molre, vnde sine moder ghenomet Margrete, welke Laurens vorbenomet, mit iw vorstoruen, ghuder dechtnisse, jchteswelk ghud vormidest sinen dode na ghelaten hebbe, dar Honnigher, Oloff Honnighers son vorbenomet van erfftale weghen recht to heft, wente mit eme ghewest syn vor vns Peter Langh, Magnus Schalm, Jusse Schovat, Hans Deken, Jones Kiriala, Oloff Iacobs son, louenwerdige bederue manne, vnse mede borghere, mit vtghestreckeden armen vnde vp gherichteden vingheren stauendes edes to den hilligen swerende vnde war makende, dat de erfghenante (!) vorstoruene Laurens Honnigher, Oloff Honnighers son erghenomet, wiser des breues, syn vader Oloff Honnigher vnde Laurens Meeltu Molres son syn moder weren suster vnde broder echte vnde recht vleschlike van vader vnde van moder, also beschedeliken dat de erbenomet Olaf Honnighers son is de negheste erfgename to alle dem erfliken gude, dat de vorghenomet Laurens Meeltu Molners son na ghelaten heuet, mit sinen broderen ghenomet Magnus Honnighers son, Erik Honnighers son vnde Jons; desse dry vorbenomede makeden mechtich vnde mundich vor vns den borgheren Oloff Honnighers son dar na ghelaten erfghut to vorderen vnde in to manen, dat na Laurens Honnighers son is na bleuen, dar by to donde vnde to laten of se dar suluen jeghenwordich weren, vnde nyement negher ok nyment mit eme allike na erfname mit eme. War vmme, leue vrunde, wy iv vruntliken bidden, dat ghi dem erbenomeden Oloff Honnighers son vmme vnse leue willen vorderlik vnde behulpen syn, also dat eme alsodane gud also de erbenomet Laurens Molres son vormidst sinen dode na gelaten heft, van den jenen, de dat vnder hebben, vnvortoghert gheantwerdet vnde ouer gheuen werde; dat willen wy vmme iuwe leue gherne vorschulden stede, vnde to vorsicht eyns gantsen vnvortwiuelden louen to vns hebbende, dat noch iw noch (den) den ghenen, de deme vakenobenen Honniger also dane gudere, also vor gheroret is, ouer antwerden, den dar nynerleye namaninghe ofte vorder ansprake vmme schen en schal in to komenden tiden, wente wy hir nochaftighe vorwaringhe dar vore vntfanghen hebben. Vnde desses to merer tuchnisse is vns stat jngesegel rugghelingx gedrucket vppe dessen breff. Datum anno Domini m°c(do) (!) xxvij°, jn die Benedicti.